作者:徐鉉
標題:酬郭先輩
內容:太原郭夫子，行高文炳蔚。弱齡負世譽，一舉遊月窟。仙籍第三人，時人故稱屈。昔餘吏西省，傾蓋名籍籍。及我竄群舒，向風心鬱鬱。歸來暮江上，雲霧一披拂。雷雨不下施，猶作池中物。念君介然氣，感時思奮發。示我數篇文，與古爭馳突。彩褥粲英華，理深刮肌骨。古詩尤精奧，史論皆宏拔。舉此措諸民，何憂民不活。籲嗟吾道薄，與世長迂闊。顧我徒有心，數奇身正絀。論兵屬少年，經國須儒術。夫子無自輕，蒼生正愁疾。